陆游
夜梦与数客观画有八副龙湫图持奇客请予作诗
高堂阅画娱嘉宾，巨幅小卷纵横陈。
其间一图最杰作，命意落笔惊倒人。
奇峰峭立插地轴，飞瀑崩泻垂天绅。
寿藤老木幻荒怪，深潭危栈愁鬼神。
忽然白昼起雷电，始觉异物蟠奫沦。
阴云四兴诛老魃，甘澍连夕苏疲民。
岂惟陂泽苗尽立，已活亿万介与鳞。
文章与画共一法，腕力要可回千钧。
锱铢不到便悬隔，用意虽尽终苦辛。
君看此图凡几笔，一一圜劲如秋蓴。
乃知世间有绝艺，天造草昧参经纶。
吾言未竟且复止，剩发幽奥天公嗔。